ദർശനമാല/ഭാനദർശനം
അന്തർബഹിർവദാസീനം
		സദാ ഭ്രമരചഞ്ചലം
		ഭാനം ദ്വിധൈവ സാമാന്യം
		വിശേഷ ഇതി ഭിദ്യതേ.

		സ്ഥൂലം സൂക്ഷ്മം കാരണം ച
		തുര്യം ചേതി ചതുർവിധം
		ഭാനാശ്രയം ഹി തന്നാമ
		ഭാനസ്യാപ്യുപചര്യതേ.

		ദൃശ്യതാമിഹ കായോƒഹം
		ഘടോƒയമിതി ദൃശ്യതേ
		സ്ഥൂലമാശ്രിത്യ യദ്ഭാനം
		സ്ഥൂലം തദിതി മന്യതേ.

		അത്ര കായോ ഘട ഇതി
		ഭാനം യത്തദ്വിശിഷ്യതേ
		തഥാƒഹമയമിതി യത്
		സാമാന്യമിതി ച സ്മൃതം.

		ഇന്ദ്രിയാണി മനോബുദ്ധീ
		വിഷയാഃ പഞ്ചവായവഃ
		ഭാസ്യന്തേ യേന തത്സൂക്ഷ്മം
		അസ്യ സൂക്ഷ്മാശ്രയത്വതഃ.

		അജ്ഞോƒഹമിതി യദ്ഭാനം
		തത് കാരണമുദാഹൃതം
		അത്രാഹമിതി സാമാന്യം
		വിശേഷോƒജ്ഞ ഇതി സ്ഫുരത്.

		അഹം ബ്രഹ്മേതി യദ്ഭാനം
		തത്തുര്യമിതി ശംസ്യതേ
		സാമാന്യമഹമിത്യംശോ
		ബ്രഹ്മേത്യത്ര വിശിഷ്യതേ.

		യത്ര ഭാനം തത്ര ഭാസ്യം
		ഭാനം യത്ര ന തത്ര ന
		ഭാസ്യമിത്യന്വയേനാപി
		വ്യതിരേകേണ ബോധ്യതേ.

		യഥാ ദൃഗ്ദൃശമാത്മാനം
		സ്വയമാത്മാ ന പശ്യതി
		അതോ ന ഭാസ്യതേ ഹ്യാത്മാ
		യം പശ്യതി സ ഭാസ്യതേ.
		
		യദ് ഭാസ്യതേ തദധ്യസ്തം
		അനധ്യസ്തം ന ഭാസ്യതേ
		യദധ്യസ്തം തദസദ-
		പ്യനധ്യസ്തം സദേവ തത്.

ദർശനമാല